Europarlamentarul Gheorghe Falcă, vicepreședinte PNL, s-a arătat mulțumit de negocierile cu PSD pentru stabilirea de candidați comuni la unele primării și consilii județene. Totuși, acesta a precizat că "important e ca între cele două partide să se oprească migrația, pentru a avea încredere unii în alții"
Declarațiile au fost făcute în cadrul emisiunii "Bună dimineața, România!", moderată de Gabriela Mihai pe B1 TV, în contextul în care PSD și PNL s-au înțeles, printre altele, ca la Primăria Timișoara să candideze Nicolae Robu (PNL) din partea ambelor partide, iar la Consiliul Județean (CJ) Timiș să candideze Alfred Simonis (PSD) din partea alianței. Asta înseamnă că Alin Nica, președintele PNL Timiș și actualul șef al CJ, rămâne pe dinafară. Nica a anunțat deja că e hotărât să candideze și el pentru șefia CJ din partea unui proiect de Dreapta.
"Eu cred că reprezentanții noștri în coaliție au analizat județ cu județ și au definitivat soluțiile cele mai bune pentru a avea o reprezentare corectă în administrația locală.
Important e ca între cele două partide să se oprească migrația, pentru a avea încredere unii în alții, important e să găsim împreună soluțiile cele mai bune pentru cetățenii din administrațiile respective și cred că pe 9 iunie putem avea un scor bun pentru a începe modernizarea acelor comunități.
Cred că la Brașov lucrurile sunt clare: în administrația municipiului avem un candidat susținut de ambele partide, lucrurile sunt acceptate de toată lumea. Din ce știu, același lucru e și la Bacău, unde candidatul PSD e mai în fața candidatului PNL și atunci era soluția cea mai bună pentru a intra în competiție cu primarul de pe funcție.
Evident că pe noi ne interesează Timișoara. Timișoara e simbolul democrației și candidatul nostru, dl Robu, e în poziția de câștigător, iar cu un sprijin din partea PSD, putem spune că vom recâștiga Timișoara, capitala Banatului. Strategia cred că e corectă și, de aceea, eu îi urez dlui Robu mult succes, că Timișoara are nevoie de dinamizare pentru că în cei patru ani lucrurile nu au mers în direcția bună", a declarat Gheorghe Falcă.
Întrebat în legătură cu nemulțumirile din organizația PNL Timiș legate de alianța cu PSD, Falcă a răspuns: "Acolo au fost anumite probleme interne, au plecat un număr de primari, sunt anumite supărări, dar cred că aceste lucruri le vom discuta în interiorul partidului și o să ieșim cu soluția cea mai bună și sper ca dl Nica să continue munca și să reușim ca această coaliție să dea un mesaj de solidaritate, de dezvoltare".
Totodată, întrebat dacă PNL n-a făcut cumva prea multe concesii PSD-ului, Gheorghe Falcă a răspuns: "Cu excepția discuției de la Timiș, nu e nicio plângere. Lucururile sunt corecte, deja ne-am validat candidații la funcția de primar și președintele de Consiliu Județean în 21 de organizații. Săptămâna aceasta, poate chiar azi, se vor definitiva și candidaturile în celelalte localități. Partidul merge pe drumul bun. La fel și PSD, cred că-i definitivează pe toți și intrăm în etapa de precampanie, o etapă a contactului direct cu cetățenii".